### NN 82/2024 (12.7.2024.), Izmjene i dopune Statuta Hrvatske odvjetničke komore

Hrvatska odvjetnička komora

1415

Na temelju odredbe članka 41. stavka 1. Zakona o odvjetništvu (»Narodne novine«, broj 9/94., 117/08., 50/09., 75/09., 18/11. i 126/21.) te članka 7. stavka 1. točke 1. Statuta Hrvatske odvjetničke komore (»Narodne novine«, broj 151/22) Skupština Hrvatske odvjetničke komora na sjednici održanoj 6. srpnja 2024. godine, donijela je

IZMJENE I DOPUNE STATUTA

HRVATSKE ODVJETNIČKE KOMORE

Članak 1.

(1) U članku 29. Statuta Hrvatske odvjetničke komore (»Narodne novine«, broj: 151/22) iza stavka 2. dodaje se novi stavak 3. koji glasi:

»(3) Odvjetnik može biti postavljen samo na liste odvjetnika koje vodi odvjetnički zbor kojem taj odvjetnik pripada.«.

(2) Dosadašnji stavci 3., 4., 5., 6., 7. i 8. postaju stavci 4., 5., 6., 7., 8. i 9.

Članak 2.

Članak 64. mijenja se i glasi:

»(1) U obavljanju odvjetničke službe odvjetnik se može sporazumjeti sa strankom da joj trajnije pruža usluge pravne pomoći (ugovor o pružanju pravne pomoći na određeno ili neodređeno vrijeme), u skladu s Tarifom i Kodeksom odvjetničke etike.

(2) Odvjetnik može s pravnom osobom ili osobom koja obavlja samostalnu djelatnost sklopiti ugovor o pružanju pravne pomoći u paušalnom iznosu, a predmet kojeg ugovora mogu biti isključivo usmena i pisana pravna mišljenja i savjetovanja, pregled već sastavljenih ugovora te sudjelovanje na sastancima i konferencijama sa strankom.

(3) Ugovorom o pružanju pravne pomoći u paušalnom iznosu ne mogu biti obuhvaćene radnje zastupanja pred sudovima i drugim pravosudnim tijelima, tijelima državne uprave i drugim državnim tijelima, tijelima jedinica lokalne i područne (regionalne) samouprave i pravnim osobama koje imaju javne ovlasti.

(4) Ugovori iz stavka 1. i 2. ovog članka sklapaju se u pisanom obliku.

(5) Ugovor iz stavka 2. ovog članka odvjetnik je dužan prijaviti Komori radi odobrenja i ovjere.«

Članak 3.

U članku 70. stavku 1. iza riječi »sjedišta odvjetničkog ureda« stavlja se zarez te se dodaju riječi »odnosno pisarnice«.

U članku 70. dodaje se novi stavak 4. koji glasi:

»(4) Odvjetniku kojemu miruje obavljanje odvjetničke službe ili mu je odlukom nadležnog tijela privremeno obustavljeno ili zabranjeno obavljanje odvjetničke službe, dostava pismena obavit će se na adresu prijavljenog prebivališta odnosno boravišta te ako ni drugi put ne uspije dostava na toj adresi, dostava će se obaviti isticanjem pismena na oglasnoj ploči Komore. Protekom roka od 8 dana od isticanja na oglasnoj ploči, dostava se smatra obavljenom.«.

Članak 4.

(1) U članku 89. stavku 9. iza riječi »radu« dodaju se riječi »s osnivačem podružnice« te se druga rečenica zamjenjuje rečenicom koja glasi: »Sve isprave dostavljaju se prevedene na hrvatski jezik.«

(2) U članku 89. dodaje se novi stavak 10. koji glasi:

»(10) Iznimno od stavka 9. ovog članka strani odvjetnik koji namjerava obavljati odvjetničku službu u podružnici stranog odvjetničkog društva nije dužan dostaviti ugovor o radu s osnivačem podružnice ako u državi u kojoj se nalazi sjedište osnivača podružnice sklapanje ugovora o radu nije uvjet za obavljanje odvjetničke službe u odvjetničkom društvu. U tom slučaju je dužan dostaviti odgovarajući dokaz da u državi u kojoj se nalazi sjedište osnivača podružnice sklapanje ugovora o radu nije uvjet za obavljanje odvjetničke službe u odvjetničkom društvu.

(3) Dosadašnji stavci 10. i 11. postaju stavci 11. i 12.

Članak 5.

U nazivu glave XII. i u članku 158. riječ »mirenje« mijenja se riječju »medijaciju«.

Članak 6.

Članak 173. stavak 1. mijenja se i glasi:

»(1) U postupcima koji su započeli prije stupanja na snagu ovog Statuta primjenjivat će se odredbe ovog Statuta, osim odredbe članka 143. stavka 2.«

Članak 7.

Ove Izmjene i dopune Statuta Hrvatske odvjetničke komore stupaju na snagu osmoga dana od dana objave u »Narodnim novinama«.

Broj: 7627-2024-1

Zagreb, 6. srpnja 2024.

Predsjednica
 Iva Markotić Bagarić, v. r.